b'\n_START_ARTICLE_\nLi Deyu\n_START_PARAGRAPH_\nLi Deyu (kinesisk: \xe6\x9d\x8e\xe5\xbe\xb7\xe8\xa3\x95; pinyin: L\xc7\x90 D\xc3\xa9y\xc3\xb9, f\xc3\xb8dt 787; d\xc3\xb8d 26. januar 850 i Haikou p\xc3\xa5 Hainan), stilnavn: Wenrao (\xe6\x96\x87\xe9\xa5\x92), formelt hertugen av Wei (\xe8\xa1\x9b\xe5\x85\xac), var en kinesisk jiedushi og politiker under tre Tang-keisere, og som i begynnelsen av 840-\xc3\xa5rene var Kinas egentlige kansler.\n_START_SECTION_\nLiv og virke\n_START_PARAGRAPH_\nLi Deyu var leder av Li-partiet i regjeringstiden til den unge keiser Jingzong. Dette partiet havnet i konflikt med Niu-partiet, anf\xc3\xb8rt av Niu Sengru, om makten ved Tang-hoffet, en strid som ble kjent under betegnelsen Niu-Li-danzheng. Niu-partiet klarte \xc3\xa5 hevde seg og overta makten, st\xc3\xb8ttet av de stadig mektigere palassevnukkene._NEWLINE_Jingzongs etterf\xc3\xb8lger keiser Wenzong initierte i 833 en sammensvergelse mot evnukkene. Da evnukkene oppdaget dette, massakrerte de over tusen av sine formentlige motstandere. Evnukkene fryktet imidlertid at hvis de \xc3\xa5pent grep makten, ville de komme p\xc3\xa5 kant med milit\xc3\xa6rguvern\xc3\xb8rene i provinsene. Derfor lot de lederne av Niu- og Li-partiene elevere til ministerposter, men med begrenset innflytelse. Slik skulle evnukkenes store makt i noen grad maskeres._NEWLINE_Under keiser Wuzong (regj. 840\xe2\x80\x93846) ble Li Deyu snart Tang-dynastiets egentlige kansler. Han kunne st\xc3\xb8tte seg til sitt fortrolige forhold til keiseren. Under m\xc3\xb8ter og samtaler lot han det fremst\xc3\xa5 som om det var keiseren som hadde fattet de avgj\xc3\xb8rende beslutninger. Han fors\xc3\xb8kte aldri \xc3\xa5 stjele noen glans fra keiseren._NEWLINE_Li Deyu var en autorit\xc3\xa6r politiker. Han fattet sine beslutninger alene mens han vandret frem og tilbake i sin hage. Hans gode forhold til keiser Wuzong gjorde det mulig for ham \xc3\xa5 skride frem mot evnukkenes leder Qiu Shiliang. Li Deyus byr\xc3\xa5 ble hoffets egentlige sentrale forvaltningsmessige sentrum._NEWLINE_Tidlig under Wuzongs regjeringstid angrep kirgiserene uigurenes maktomr\xc3\xa5de, hvorp\xc3\xa5 en stor gruppe uigurer fors\xc3\xb8kte \xc3\xa5 etablere seg i Tang-riket i n\xc3\xa6rheten av Gulelvens store bue. Li Deyu ble \xc3\xb8verstkommanderende i kampen mot disse inntrengerne, i 843 klarte han \xc3\xa5 tilf\xc3\xb8ye dem en stort nederlag._NEWLINE_Mot slutten av Wuzongs tid innledet hoffet laiseringen av de buddhistiske klostre. Dette tiltaket utgikk i f\xc3\xb8rste rekke fra keiseren selv._NEWLINE_I 846 d\xc3\xb8de Wuzong. Hans onkel Xuanzong, som inderlig hadde foraktet Li Deyu, fratok ham alle embeder og titler og forviste ham til \xc3\xb8ya Hainan helt s\xc3\xb8r i landet. Der d\xc3\xb8de han etter f\xc3\xa5 \xc3\xa5r; han klarte ikke \xc3\xa5 finne seg til rette i de klimatiske forholdene p\xc3\xa5 \xc3\xb8ya.\n_START_SECTION_\nKulturminne\n_START_PARAGRAPH_\nDe fem embedsmenns tempel (\xe4\xba\x94\xe5\x85\xac\xe7\xa5\xa0, Wugongsi), bygd p\xc3\xa5 Mingdynastiets tid i Haikou, er til minne om Li Deyu og fire andre embedsmenn som hadde til felles at de var blitt forvist til Hainan under Tang- eller Songdynastiets tid. Det ble i 2001 tif\xc3\xb8yd p\xc3\xa5 Folkerepublikken Kinas liste over kulturminner.'